sukhrobnurali/uzbek-legal-corpus huggingface dataset:
“Oʻzagrosugʻurta” aksiyadorlik jamiyati aktivlaridan samarali foydalanishga doir qoʻshimcha chora-tadbirlar toʻgʻrisida
(resolution, 2022-03-04)

Vazirlar Mahkamasining “Oʻzagrosugʻurta” aksiyadorlik jamiyatining moliyaviy ahvolini yaxshilash chora-tadbirlari toʻgʻrisida” 2018-yil 26-iyundagi 477-son qarorini bajarish yuzasidan, shuningdek, “Oʻzagrosugʻurta” aksiyadorlik jamiyatining moliyaviy-iqtisodiy ahvolini yaxshilash, binolari hamda inshootlaridan yanada samarali va oqilona foydalanish maqsadida Vazirlar Mahkamasi qaror qiladi: 1. “Oʻzagrosugʻurta” aksiyadorlik jamiyati (keyingi oʻrinlarda “Oʻzagrosugʻurta” AJ deb ataladi) tomonidan Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi bilan birgalikda “Oʻzagrosugʻurta” AJ binolari va inshootlarini yalpi xatlovdan oʻtkazish natijalari boʻyicha respublika mintaqalarida foydalanilmayotgan yoki samarasiz foydalanilayotgan obyektlar mavjudligi aniqlanganligi, kelgusida ulardan samarali foydalanish yuzasidan takliflar ishlab chiqilganligi maʼlumot uchun qabul qilinsin. 2. “Oʻzagrosugʻurta” AJ, Oʻzbekiston Respublikasi Moliya vazirligi, Xususiylashtirilgan korxonalarga koʻmaklashish va raqobatni rivojlantirish davlat qoʻmitasi hamda mahalliy ijro etuvchi hokimiyat organlarining: “Oʻzagrosugʻurta” AJning 1-ilovaga* muvofiq roʻyxat boʻyicha foydalanilmayotgan yoki samarasiz foydalanilayotgan obyektlarini ommaviy savdolarda xususiy mulk etib sotish, sotishdan tushadigan mablagʻlarni jamiyatning moliyaviy ahvolini yaxshilashga, shuningdek, jamiyat filiallarining maʼmuriy binolarini taʼmirlashga va ularni obodonlashtirishga maqsadli yoʻnaltirish; 2-ilovaga* muvofiq roʻyxat boʻyicha obyektlarni kelgusida samarali foydalanish uchun ularni davlat mulki sifatida tezkor boshqarish huquqi bilan mahalliy ijro etuvchi hokimiyat organlariga oʻtkazish toʻgʻrisidagi takliflariga rozilik berilsin. 3. “Oʻzagrosugʻurta” AJ: Oʻzbekiston Respublikasi Moliya vazirligi bilan birgalikda ushbu qarorning 1-ilovasiga* kiritilgan obyektlarni baholash va ommaviy savdolarga qoʻyish jadvalini ikki hafta muddatda tasdiqlasin; tegishli davlat organlari va mahalliy ijro etuvchi hokimiyat organlari bilan birgalikda ushbu qarorning 2-ilovasida* koʻrsatilgan obyektlarning berilishi va qabul qilib olinishini bir oy muddatda taʼminlasin. 4. Belgilab qoʻyilsinki, ushbu qarorning 2-ilovasida* koʻrsatilgan obyektlarni oʻtkazish “Oʻzagrosugʻurta” AJ tomonidan Oʻzbekiston Respublikasi Davlat budjetiga va davlat maqsadli jamgʻarmalariga toʻlovlar hisobiga, obyektlarni oʻtkazish sanasidagi ularning balans qiymati summasi boʻyicha amalga oshiriladi. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorov zimmasiga yuklansin.
Federal davlat avtonom oliy taʼlim muassasasi “Milliy texnologik tadqiqotlar universiteti “MISiS”ning Olmaliq shahridagi filiali faoliyatini tashkil etishning qoʻshimcha chora-tadbirlari toʻgʻrisida
(resolution, 2018-09-21)

Oʻzbekiston Respublikasi Prezidentining “Federal davlat avtonom oliy taʼlim muassasasi “Milliy texnologik tadqiqotlar universiteti “MISiS”ning Olmaliq shahridagi filiali faoliyatini tashkil etish toʻgʻrisida” 2018-yil 11-maydagi PQ-3714-son qarori ijrosini taʼminlash maqsadida Vazirlar Mahkamasi qaror qiladi: 1. Federal davlat avtonom oliy taʼlim muassasasi “Milliy texnologik tadqiqotlar universiteti “MISiS”ning Olmaliq shahridagi filialining (keyingi oʻrinlarda Filial deb ataladi) tuzilmasi ilovaga muvofiq tasdiqlansin. Filial direktoriga, zarur hollarda, muassislar bilan kelishgan holda, Filialning tuzilmasiga oliy taʼlim muassasasi uchun belgilangan normativlarga muvofiq xodimlarning umumiy cheklangan soni va mehnatga haq toʻlash jamgʻarmasi doirasida oʻzgartirishlar kiritish huquqi berilsin. 2. Oʻzbekiston Respublikasi Oliy va oʻrta maxsus taʼlim vazirligi hamda “Olmaliq kon-metallurgiya kombinati” AJ Federal davlat avtonom oliy taʼlim muassasasi “Milliy texnologik tadqiqotlar universiteti “MISiS” bilan birgalikda 2018-yilning 25-sentabriga qadar Filialda pedagogik va ilmiy salohiyatga ega, yuqori malakali, rus va ingliz tillarini mukammal biladigan, axborot texnologiyalarini hamda fan va texnikaning eng soʻnggi yutuqlarini oʻquv jarayoniga joriy eta oladigan professor-oʻqituvchilar tarkibini shakllantirish hamda Filial kutubxona fondini oʻquv, oʻquv-metodik, ilmiy-texnik, badiiy adabiyotlar bilan toʻldirib borish hamda zamonaviy kompyuter texnologiyalari bilan jihozlash choralarini koʻrsin. 3. “Olmaliq kon-metallurgiya kombinati” AJning oʻz mablagʻlari hisobidan Filialning rahbar xodimlari hamda mahalliy professor-oʻqituvchilar tarkibiga bir oylik maoshidan kam boʻlmagan miqdorda har oylik ustamalar toʻlash toʻgʻrisidagi taklifiga rozilik berilsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari A.A. Abduxakimov va A.S. Sultanov zimmalariga yuklansin.
“Davlat roʻyxatidan oʻtmasdan tadbirkorlik faoliyatini amalga oshiruvchi jismoniy shaxslardan qatʼiy belgilangan soliqni undirish tartibi toʻgʻrisidagi nizomni tasdiqlash haqida”gi qaror, shuningdek unga oʻzgartirishlarni oʻz kuchini yoʻqotgan deb topish toʻgʻrisida
(resolution, 2018-09-21)

Oʻzbekiston Respublikasi Prezidentining 2018-yil 27-iyuldagi PF-5490-son “Tadbirkorlik subyektlarining huquqlari va qonuniy manfaatlarini himoya qilish tizimini yanada takomillashtirish chora-tadbirlari toʻgʻrisida”gi Farmoniga muvofiq, Oʻzbekiston Respublikasi Moliya vazirligi va Davlat soliq qoʻmitasi qaror qiladi: 1. Quyidagilar oʻz kuchini yoʻqotgan deb hisoblansin: Oʻzbekiston Respublikasi Moliya vazirligi va Davlat soliq qoʻmitasining 2013-yil 26-apreldagi 41, 2013-24-son “Davlat roʻyxatidan oʻtmasdan tadbirkorlik faoliyatini amalga oshiruvchi jismoniy shaxslardan qatʼiy belgilangan soliqni undirish tartibi toʻgʻrisidagi nizomni tasdiqlash haqida”gi qarori (roʻyxat raqami 2463, 2013-yil 31-may) (Oʻzbekiston Respublikasi qonun hujjatlari toʻplami, 2013-y., 22-son, 299-modda); Oʻzbekiston Respublikasi Moliya vazirligi va Davlat soliq qoʻmitasining 2018-yil 7-martdagi 53, 2018-25-son “Davlat roʻyxatidan oʻtmasdan tadbirkorlik faoliyatini amalga oshiruvchi jismoniy shaxslardan qatʼiy belgilangan soliqni undirish tartibi toʻgʻrisidagi nizomga oʻzgartirishlar kiritish haqida”gi qarori (roʻyxat raqami 2463-1, 2018-yil 12-mart) (Oʻzbekiston Respublikasi qonun hujjatlari toʻplami, 2018-y., 11-son, 209-modda). 2. Mazkur qaror rasmiy eʼlon qilingan kundan eʼtiboran kuchga kiradi.
Oʻzbekiston Respublikasi Ekologiya va atrof-muhitni muhofaza qilish davlat qoʻmitasi tizimi xodimlarining formali kiyimi va farqlash belgilari namunalarini tasdiqlash toʻgʻrisida
(resolution, 2018-09-18)

Oʻzbekiston Respublikasi Prezidentining “Oʻzbekiston Respublikasi vazirliklari, idoralari va tashkilotlarining formali kiyimini ishlab chiqish, standartlashtirish, tasdiqlash va tayyorlash mexanizmini tartibga solish chora-tadbirlari toʻgʻrisida“ 2017-yil 27-fevraldagi PQ-2800-son qaroriga va Oʻzbekiston Respublikasi Vazirlar Mahkamasining “Oʻzbekiston Respublikasi Ekologiya va atrof-muhitni muhofaza qilish davlat qoʻmitasi toʻgʻrisidagi nizomni tasdiqlash haqida” 2017-yil 23-maydagi 310-son qaroriga muvofiq hamda Oʻzbekiston Respublikasi Ekologiya va atrof-muhitni muhofaza qilish davlat qoʻmitasi tizimi xodimlari kiyim-boshining yagona namunasini yaratish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Ekologiya va atrof-muhitni muhofaza qilish davlat qoʻmitasi tizimi xodimlarining formali kiyimi va farqlash belgilari namunalari 1-ilovaga* muvofiq; Oʻzbekiston Respublikasi Ekologiya va atrof-muhitni muhofaza qilish davlat qoʻmitasi tizimi xodimlarining formali kiyimi va farqlash belgilari tavsifi 2-ilovaga* muvofiq tasdiqlasin. 2. Formali kiyim va farqlash belgilari bilan taʼminlash Oʻzbekiston Respublikasi Ekologiya va atrof-muhitni muhofaza qilish davlat qoʻmitasi tizimiga kiruvchi idoraviy mansub davlat unitar korxonalari xodimlariga tatbiq etilmasligi maʼlumot uchun qabul qilinsin. 3. Oʻzbekiston Respublikasi Ekologiya va atrof-muhitni muhofaza qilish davlat qoʻmitasi: bir oy muddatda Oʻzbekiston Respublikasi Ekologiya va atrof-muhitni muhofaza qilish davlat qoʻmitasi tizimi xodimlarining formali kiyimni kiyib yurishi va farqlash belgilarini taqishi tartibi toʻgʻrisidagi nizomni tasdiqlasin; mahalliy ishlab chiqaruvchilar orasida formali kiyimni tikishga belgilangan tartibda tanlov (tender) savdolari oʻtkazsin. 4. Oʻzbekiston Respublikasi Ekologiya va atrof-muhitni muhofaza qilish davlat qoʻmitasining budjetdan tashqari mablagʻlari formali kiyim va farqlash belgilarini xarid qilish bilan bogʻliq xarajatlarni moliyalashtirish manbai etib belgilansin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov va Oʻzbekiston Respublikasi Ekologiya va atrof-muhitni muhofaza qilish davlat qoʻmitasi raisi B.T. Qoʻchqorov zimmasiga yuklansin.
Oʻzbekiston Respublikasi Prezidentining ayrim hujjatlariga oʻzgartishlar kiritish toʻgʻrisida(Oʻzbekiston Respublikasi Prezidentining “Qishloq xoʻjaligi mahsulotlari ishlab chiqaruvchilarga mexanizatsiya va servis xizmatlarini koʻrsatish samaradorligini oshirish boʻyicha qoʻshimcha chora-tadbirlar toʻgʻrisida” 2018-yil 29-maydagi PQ-3751-sonli qarori)
(decree, 2018-09-18)

Oʻzbekiston Respublikasi Prezidentining “Qishloq xoʻjaligi mahsulotlari ishlab chiqaruvchilarga mexanizatsiya va servis xizmatlarini koʻrsatish samaradorligini oshirish boʻyicha chora-tadbirlar toʻgrisida” 2018-yil 29-maydagi PQ-3751-sonli qaroriga muvofiq: 1. Oʻzbekiston Respublikasi Prezidentining ayrim hujjatlariga ilovaga muvofiq oʻzgartishlar kiritilsin. 2. Mazkur Farmonning ijrosini nazorat qilish Oʻzbekiston Respublikasi Bosh vazirining oʻrinbosari N.S. Otajonov zimmasiga yuklansin. 1. Oʻzbekiston Respublikasi Prezidentining ““Oʻzagrotexsanoatxolding” aksiyadorlik jamiyatini tashkil etish toʻgʻrisida” 2016-yil 17-noyabrdagi PF-4857-sonli Farmonida: a) 1-bandining toʻrtinchi xatboshi chiqarib tashlansin; b) 2-bandida: oltinchi xatboshidagi “va servis” soʻzlari chiqarib tashlansin; yettinchi xatboshi chiqarib tashlansin; sakkizinchi xatboshi quyidagi tahrirda bayon etilsin: “qishloq xoʻjaligi texnikasini ishlab chiqarish va sotish sohasida kadrlarni qayta tayyorlash va malakasini oshirishni tashkil etish”; v) 3-bandining ikkinchi xatboshidagi “va “Oʻzagroservis” AJ” soʻzlari chiqarib tashlansin. 2. Oʻzbekiston Respublikasi Prezidentining “Oʻzbekiston Respublikasi Qishloq xoʻjaligi vazirligi faoliyatini tashkil etish chora-tadbirlari toʻgʻrisida” 2018-yil 17-apreldagi PQ-3671-sonli qarori 6-ilovasi “Masʼul ijrochilar” grafasining 36-pozitsiyasidagi ““Oʻzagrotexsanoatxolding” AJ” soʻzlari ““Oʻzagroservis” AJ” soʻzlari bilan almashtirilsin.
Banklarni roʻyxatga olish va ular faoliyatini litsenziyalash tartibi toʻgʻrisida nizomga oʻzgartirishlar kiritish haqida
(resolution, 2020-10-01)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi, “Banklar va bank faoliyati toʻgʻrisida”gi qonunlari va Oʻzbekiston Respublikasi Prezidentining 2018-yil 1-avgustdagi PF-5495-son “Oʻzbekiston Respublikasida investitsiya muhitni tubdan yaxshilash chora-tadbirlari toʻgʻrisida”gi Farmoniga muvofiq Oʻzbekiston Respublikasi Markaziy banki Boshqaruvi qaror qiladi: 1. Oʻzbekiston Respublikasi Markaziy banki Boshqaruvining 2009-yil 15-avgustdagi 23/3-son qarori (roʻyxat raqami 2014, 2009-yil 8-oktabr) (Oʻzbekiston Respublikasi qonun hujjatlari toʻplami, 2009-y., 41-son, 447-modda) bilan tasdiqlangan Banklarni roʻyxatga olish va ular faoliyatini litsenziyalash tartibi toʻgʻrisida nizomga ilovaga muvofiq oʻzgartirishlar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 1-bandning sakkizinchi xatboshisida: “oʻttiz” degan soʻz “oʻn besh” degan soʻzlar bilan almashtirilsin; ikkinchi jumlasi chiqarib tashlansin. 2. 5-band oʻz kuchini yoʻqotgan deb topilsin.
Oʻzbekiston Respublikasi Vazirlar Mahkamasi ijro etuvchi tuzilmasiga qisman oʻzgartirishlar kiritish toʻgʻrisida
(resolution, 2023-10-31)

1. Oʻzbekiston Respublikasi Vazirlar Mahkamasi ijro etuvchi tuzilmasida Oʻzbekiston Respublikasi Bosh vazirining oʻrinbosari — Geologiya, yoqilgʻi-energetika kompleksi, kimyo, neft-kimyo va metallurgiya sanoati masalalari kompleksi rahbari — “Oʻzbekneftgaz” aksiyadorlik jamiyati boshqaruvi raisi lavozimi tugatilsin. 2. Oʻzbekiston Respublikasi Vazirlar Mahkamasi ijro etuvchi tuzilmasiga Oʻzbekiston Respublikasi Bosh vazirining oʻrinbosari — Geologiya, yoqilgʻi-energetika kompleksi, kimyo, neft-kimyo va metallurgiya sanoati masalalari kompleksi rahbari lavozimi kiritilsin. 3. Oʻzbekiston Respublikasi Adliya vazirligi manfaatdor vazirliklar va idoralar bilan birgalikda qonun hujjatlariga ushbu qarordan kelib chiquvchi oʻzgartirish va qoʻshimchalar kiritish yuzasidan bir oy muddatda takliflar tayyorlasin va Oʻzbekiston Respublikasi Vazirlar Mahkamasiga taqdim etsin. 4. Mazkur qarorning bajarilishini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.
Oʻzbekiston Respublikasining Hindiston Respublikasidagi Elchixonasi faoliyatini yanada takomillashtirish chora-tadbirlari toʻgʻrisida
(resolution, 2018-09-11)

Oʻzbekiston Respublikasi bilan Hindiston Respublikasi oʻrtasida harbiy va harbiy-texnikaviy sohalarda samarali ikki tomonlama hamkorlikni yanada rivojlantirish uchun qoʻshimcha qulay shart-sharoitlar yaratish maqsadida: 1. Oʻzbekiston Respublikasining Hindiston Respublikasidagi Elchixonasi (keyingi oʻrinlarda — Elchixona deb yuritiladi) shtat jadvaliga 2018-yilning 15-sentabridan boshlab harbiy atashe qoʻshimcha lavozimi (1 nafar) kiritilsin. 2. Yangi kiritilayotgan harbiy atashe lavozimi, maqomi, mehnatga haq toʻlash va maishiy xizmat koʻrsatish sharoitlari boʻyicha mehnatga haq toʻlash fondini tegishli ravishda oʻzgartirgan holda Elchixonaning diplomatik tarkibi birinchi kotibi lavozimiga tenglashtirilsin. 3. Oʻzbekiston Respublikasining Hindiston Respublikasidagi Elchixonasi shtat jadvali ilovaga* muvofiq tasdiqlansin. 4. Oʻzbekiston Respublikasi Tashqi ishlar vazirligi shtat jadvalidagi oʻzgarishlarni hisobga olgan holda 2018-yilda Elchixonani taʼminlab turish boʻyicha tasdiqlangan xarajatlar smetasiga oʻzgartirishlar kiritsin. 5. Oʻzbekiston Respublikasi Moliya vazirligi 2018-yil uchun Davlat budjetida tasdiqlangan, xorijiy muassasalarni moliyalashtirish hajmlari doirasida Elchixona xarajatlarini moliyalashtirishni amalga oshirsin. 6. Oʻzbekiston Respublikasi Mudofaa vazirligi belgilangan tartibda Tashqi ishlar vazirligi bilan kelishilgan holda Elchixonaning harbiy atashesi lavozimiga nomzod boʻyicha takliflarni kiritsin. 7. Oʻzbekiston Respublikasi Tashqi ishlar vazirligi belgilangan tartibda diplomatik kanallar orqali Hindiston Respublikasining vakolatli organlari bilan Elchixonaning harbiy atashe lavozimiga Oʻzbekiston tomoni nomzodini tayinlash masalasini kelishib olsin. 8. Oʻzbekiston Respublikasi Vazirlar Mahkamasining “Hindiston Respublikasida Oʻzbekiston Respublikasining Elchixonasini ochish toʻgʻrisida” 1994-yil 11-martdagi 133-sonli qarorining 2-bandi, shuningdek, uning 1-va 2-ilovalari oʻz kuchini yoʻqotgan deb hisoblansin. 9. Mazkur qarorning ijrosini nazorat qilish Oʻzbekiston Respublikasi Prezidenti huzuridagi Xavfsizlik kengashi Kotibi V.V. Maxmudov va Oʻzbekiston Respublikasi Tashqi ishlar vaziri A.X. Komilov zimmasiga yuklansin.
Davlat avtovokzallari va avtostansiyalarini boshqarish samaradorligini taʼminlashga doir tashkiliy chora-tadbirlar toʻgʻrisida
(resolution, 2018-09-10)

Oʻzbekiston Respublikasi Prezidentining “Avtomobil transportini boshqarish tizimini yanada takomillashtirish chora-tadbirlari toʻgʻrisida” 2018-yil 6-martdagi PQ-3589-son qarorini bajarish yuzasidan Vazirlar Mahkamasi qaror qiladi: 1. Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish qoʻmitasi hamda Oʻzbekiston avtomobil transporti agentligining: a) Toshkent viloyati hokimligi bilan birgalikda tayyorlangan: “Toshkent viloyati avtovokzallari va yoʻlovchilar avtostansiyalari bosh ishlab chiqarish korxonasi” DUKni “Oʻzavtovokzal servis” DUK etib qayta nomlagan holda, unga qarorning 1-ilovasiga muvofiq roʻyxat boʻyicha avtovokzal va avtostansiyalarni tezkor boshqaruv huquqi asosida biriktirish toʻgʻrisidagi; Qibray tumani hokimligining “Qibray” avtostansiyasini tezkor boshqaruv huquqi asosida “Oʻzavtovokzal servis” DUKga biriktirish toʻgʻrisidagi; b) Buxoro va Qashqadaryo viloyatlari hokimliklari bilan birgalikda tayyorlangan — davlat mulki boʻlgan 2-ilovaga muvofiq roʻyxat boʻyicha avtostansiyalarni tezkor boshqaruv huquqi asosida “Oʻzavtovokzal servis” DUKga oʻtkazish toʻgʻrisidagi; v) Jizzax va Sirdaryo viloyatlari hokimliklari bilan birgalikda tayyorlangan — davlat mulki boʻlgan va Oʻzbekiston avtomobil transporti agentligi mablagʻlari hisobidan qurilayotgan 3-ilovaga muvofiq roʻyxat boʻyicha avtostansiyalarni tezkor boshqaruv huquqi asosida “Oʻzavtovokzal servis” DUKga oʻtkazish toʻgʻrisidagi takliflariga rozilik berilsin. 2. Belgilansinki: ushbu qarorning 1-bandida koʻrsatilgan avtovokzal va avtostansiyalarning binolari, ishlab chiqarish maydonlari va boshqa mol-mulklari belgilangan tartibda “Oʻzavtovokzal servis” DUK tasarrufiga oʻtkaziladi; Oʻzbekiston avtomobil transporti agentligi “Oʻzavtovokzal servis” DUKning muassisi hisoblanadi; “Oʻzavtovokzal servis” DUK Oʻzbekiston avtomobil transporti agentligi bilan kelishgan holda Qoraqalpogʻiston Respublikasi va viloyatlarda filiallar tashkil etish huquqiga ega. 3. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov va Oʻzbekiston avtomobil transporti agentligi boshligʻi D.T. Dexkanov zimmasiga yuklansin.
Oʻzbekiston Respublikasi Prezidentining baʼzi hujjatlariga oʻzgartishlar kiritish toʻgʻrisida (Oʻzbekiston Respublikasi Prezidentining “Tadbirkorlik faoliyati sohasidagi litsenziyalash va ruxsat berish tartib-taomillarini yanada qisqartirish va soddalashtirish, shuningdek, biznes yuritish shart-sharoitlarini yaxshilash chora-tadbirlari toʻgʻrisida” 2018-yil 11-apreldagi PF-5409-sonli Farmon)
(decree, 2020-03-20)

Oʻzbekiston Respublikasi Prezidentining “Tadbirkorlik faoliyati sohasidagi litsenziyalash va ruxsat berish tartib-taomillarini yanada qisqartirish va soddalashtirish, shuningdek, biznes yuritish shart-sharoitlarini yaxshilash chora-tadbirlari toʻgʻrisida” 2018-yil 11-apreldagi PF-5409-sonli Farmoniga muvofiq: 1. Oʻzbekiston Respublikasi Prezidentining baʼzi hujjatlariga ilovaga muvofiq oʻzgartishlar kiritilsin. 2. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin. 1. Oʻzbekiston Respublikasi Prezidentining “Tadbirkorlik faoliyatini amalga oshirish va davlat xizmatlarini koʻrsatish bilan bogʻliq tartibotlarni yanada takomillashtirish chora-tadbirlari toʻgʻrisida” 2014-yil 15-apreldagi PQ-2164-sonli qarori 3-ilovasining 2-bandi oʻz kuchini yoʻqotgan deb hisoblansin.
Oʻzbekiston Respublikasining “Oʻzbekiston Respublikasi fuqaro aviatsiyasining havo kemalari ekipaj aʼzolarining ish vaqti va dam olish vaqtini normalashtirish” aviatsiya qoidalariga (OʻzR AQ-94) oʻzgartirishlar kiritish toʻgʻrisida
(order, 2018-09-07)

Oʻzbekiston Respublikasi Vazirlar Mahkamasining 2017-yil 2-sentabrdagi 692-son “Oʻzbekiston Respublikasi Parvozlar xavfsizligini nazorat qilish davlat inspeksiyasi toʻgʻrisidagi nizomni tasdiqlash haqida”gi qaroriga muvofiq, buyuraman: 1. Oʻzbekiston Respublikasi Parvozlar xavfsizligini nazorat qilish davlat inspeksiyasi boshligʻining 2010-yil 18-avgustdagi 96-son buyrugʻi (roʻyxat raqami 2141, 2010-yil 15-sentabr) (Oʻzbekiston Respublikasi qonun hujjatlari toʻplami, 2010-y., 37-son, 324-modda) bilan tasdiqlangan Oʻzbekiston Respublikasining “Oʻzbekiston Respublikasi fuqaro aviatsiyasining havo kemalari ekipaj aʼzolarining ish vaqti va dam olish vaqtini normalashtirish” aviatsiya qoidalariga (OʻzR AQ-94) ilovaga muvofiq oʻzgartirishlar kiritilsin. 2. Mazkur buyruq rasmiy eʼlon qilingan kundan kuchga kiradi. 1. Qoidalarning muqaddimasi quyidagi tahrirda bayon etilsin: “Mazkur Qoidalar Halqaro fuqaro aviatsiyasi toʻgʻrisidagi Konvensiyaning (Chikago, 1944-yil 7-dekabr) 6-ilovasi va Oʻzbekiston Respublikasining Havo kodeksiga muvofiq Oʻzbekiston Respublikasi fuqaro aviatsiyasining havo kemalari ekipaj aʼzolarining ish vaqti va dam olish vaqtini normallashtirish tartibini belgilaydi.”. 2. 10-band oʻz kuchini yoʻqotgan deb topilsin. 3. Mazkur oʻzgartirishlar Bandlik va mehnat munosabatlari vazirligi, Sogʻliqni saqlash vazirligi, Oʻzbekiston aviatsiya xodimlari kasaba uyushmasi Respublika Kengashi va “Oʻzbekiston havo yoʻllari” milliy aviakompaniyasi bilan kelishilgan.
Tijorat banklari tomonidan bank kafolatlarini berish tartibi toʻgʻrisidagi nizomga oʻzgartirishlar va qoʻshimcha kiritish haqida
(resolution, 2022-09-14)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi va “Banklar va bank faoliyati toʻgʻrisida”gi qonunlariga muvofiq Oʻzbekiston Respublikasi Markaziy banki Boshqaruvi qaror qiladi: 1.Oʻzbekiston Respublikasi Markaziy banki Boshqaruvining 2012-yil 24-martdagi 10/1-son qarori (roʻyxat raqami 2364, 2012-yil 15-may) (Oʻzbekiston Respublikasi qonun hujjatlari toʻplami, 2012-y., 20-son, 223-modda) bilan tasdiqlangan Tijorat banklari tomonidan bank kafolatlarini berish tartibi toʻgʻrisidagi nizomga ilovaga muvofiq oʻzgartirishlar va qoʻshimcha kiritilsin. 2. Mazkur qaror rasmiy eʼlon qilingan kundan eʼtiboran uch oydan keyin kuchga kiradi. 1. 7-band quyidagi tahrirda bayon etilsin: “7. Kafolat berish masalasi bank (filial)ning kredit qoʻmitasi tomonidan bank kredit siyosatida koʻrsatilgan kafolat berishning limitlari doirasida koʻrib chiqiladi. Berilgan kafolatlarning hisobi Bosh bankda yuritiladi va uning toʻgʻri yuritilishi bank boshqaruvi raisi zimmasiga yuklatiladi.”. 2. Quyidagi mazmundagi 71-band bilan toʻldirilsin: “71. Bank tomonidan kafolat berish qatʼiy hisobda turuvchi blankda rasmiylashtiriladi. Kafolat blanklari hisobi alohida daftarda qayd etib boriladi. Kafolat blanklari shakli bankning ichki tartiblarida yagona shaklda belgilanadi. Kafolat blanklari Bosh bank va “Davlat belgisi” davlat-ishlab chiqarish birlashmasi oʻrtasida tuziladigan shartnoma asosida yagona shakldagi maxsus himoya belgilari bilan taʼminlangan qogʻozda tayyorlanib, Bosh bank tomonidan bankning barcha filiallariga yetkaziladi.”. 3. 14-banddagi “Bosh bank” degan soʻzlar “bank (filial)” degan soʻzlar bilan almashtirilsin.